P. Csáky, podpredseda vlády SR: (2003-06-20):
Po tretie, dovoľte, aby som vás veľmi stručne informoval o tom, že nevidím dôvod v súvislosti s fondmi Európskej únie na nejakú veľkú nervozitu, čo sa týka roku 2004. Všeobecne je známe, že z prostriedkov Európskej únie budeme môcť čerpať na úrovni 23 miliárd Sk, pričom 10,7 miliardy Sk budeme musieť zaplatiť do spoločného rozpočtu Európskej únie. Chcem vás však informovať, že štruktúra tých 23 miliárd Sk je nasledovná: zhruba 7,5 miliardy, to budú predvstupové fondy PHARE, ISPA, SAPART. Dovoľte mi, aby som vás informoval o tom, že programovanie PHARE pred dvoma týždňami vláda odsúhlasila a ukončila. Programovanie na rozpočtové obdobie až do roku 2006 v oblasti PHARE máme zvládnuté. To znamená, v tejto oblasti nám nehrozia a nemôžu hroziť žiadne problémy. Možnože budú problémy s tendrovaním, ale myslím si, že tieto problémy sa dajú doriešiť do roku 2006, dokedy môžeme čerpať tieto prostriedky. Po druhé zdá sa, že je zlepšujúci sa trend v oblasti SAPARD-u a som presvedčený o tom, že SAPARD budeme môcť čerpať na dobrej úrovni, do konca roka minimálne na úrovni 80 % a tieto prostriedky, ktoré nedočerpáme v tomto roku, budú posunuté do ďalšieho rozpočtového roku, to znamená do budúceho roku. Po tretie, najlepšia je situácia v oblasti programu ISPA, tam máme naprogramované už všetko a ISPA budeme môcť čerpať v tomto roku na 100 %, možno aj viac, to znamená, budeme už predbežne čerpať aj finančné prostriedky z budúceho rozpočtového roka. Takže 7,5 miliárd Sk do nášho rozpočtu na základe programov máme ošetrených a myslím si, že je reálna šanca tvrdiť a je reálne tvrdiť, že tieto prostriedky budú dobre vyčerpané. Po druhé, ďalšia veľká kapitola je zhruba 5,8 miliardy Sk pre pôdohospodárstvo. Myslím si, že úspechy v oblasti SAPARD-u dávajú dobrý základ na to, aby som tvrdil, že dobre sa pripravujeme na túto oblasť, je to zodpovednosť pána ministra hospodárstva, ministerstvo hospodárstva a myslím si, že je reálna šanca, aby sme prostriedky zo záručného fondu pre pôdohospodárstvo vyčerpali v dostatočnom rozsahu. Chcem zdôrazniť, že zhruba 50 % týchto prostriedkov môže byť použitých nielen na poľnohospodárske účely, ale aj na takzvanú vidiecku politiku alebo na štrukturálne zmeny, čo sa týkajú pôdohospodárstva. Takže je to oveľa väčší horizont, ako bol doteraz, a myslím si, že je tu reálna šanca, že tieto prostriedky budú veľmi účelne využívané v Slovenskej republike. Najviac sa teraz diskutuje o takzvaných štrukturálnych fondoch a o kohéznom fonde. Chcem vás informovať, že v budúcoročnom rozpočte je 5 miliárd 400 miliónov Sk na tento účel. Myslím si, že je reálna šanca na to, aby sme sa dobre pripravili na čerpanie týchto prostriedkov, ale chcem vám povedať, že v tejto chvíli detaily nikto ani v Bratislave, ani v Bruseli nepozná, pretože tieto prostriedky budeme môcť čerpať len na základe finančnej dohody medzi Slovenskou republikou a Európskou komisiou. Oficiálne rokovania o týchto dokumentoch budeme otvárať len 29. júla a pravdepodobné finančné memorandum podpíšeme koncom októbra alebo v novembri. Takže aj v tejto súvislosti chcem zdôrazniť, že nevidím dôvod na nervozitu v tejto oblasti. Ten rozhovor, ktorý som mal s pánom Rivierom, vznikol z toho dôvodu, že nám boli skutočne vrátené dva operačné programy. Za jeden operačný program je zodpovedný pán minister a podpredseda vlády Nemcsics. Je to operačný program priemysel a služby, a za druhý operačný program bol zodpovedný pán minister Gyurovszky, kde z troch operačných programov sa urobil jeden na nátlak Európskej komisie, ja som bol vždy proti tomu a myslím si, že tam tie, skutočne tie priority neboli doladené na dostačujúcej úrovni. Chcem vás informovať, že 6. júna tieto dokumenty boli vrátené v anglickom jazyku do Bruselu. Požiadal som ministra Gyurovszkého, aby so štátnymi tajomníkmi navštívil Brusel. Na budúci týždeň sa uskutoční táto návšteva a do dvoch týždňov navštívi Brusel aj pán minister Nemcsics. Bude rokovať o vlastnom operačnom programe. Chcem mať čistý stôl 29. júla, kedy otvárame oficiálne negociácie o týchto dokumentoch, a som presvedčený o tom, že do konca októbra všetky tieto otázniky alebo nedostatky, ktoré sú v tom zozname, kedy som hovoril s pánom Rivierom, budú odstránené, a je to reálne. Chcem vám ešte povedať, že mám veľmi silný záujem na tom, aby sme dostali dobrú hodnotiacu správu, tak som požiadal dvoch komisárov, komisára Barniera v oblasti regionálnej politiky a komisára Verheugena, ktorý je zodpovedný za rozširovanie, aby sme mali ešte osobné konzultácie koncom augusta alebo začiatkom septembra, aby sme všetky prípadné problémy mohli ešte v tomto roku vydiskutovať a potom odstrániť. Chcem vám povedať, že vláda na budúci týždeň odsúhlasí základný dokument k hodnotiacej správe a myslím si, že ten základný dokument bude dávať presvedčivé odpovede na tie otázky, ktoré boli tu otvorené. Veľmi často sa hovorí o spolufinancovaní. Chcem vám povedať, že spolufinancovanie na budúci rok pre predvstupové fondy aj pre štrukturálny fond a kohézny fond je obsiahnuté v štátnom rozpočte Slovenskej republiky. Naviac je tam 600 miliónov Sk na kurzové výkyvy, ako rezerva. Bude to v kapitole, v rozpočtovej kapitole ministerstva financií. Je iný problém v súvislosti s financovaním týchto prostriedkov, predovšetkým do štrukturálnych fondov a kohézneho fondu, a to je takzvané predfinancovanie. Totiž Brusel nám bude financovať už len realizované projekty. Do 15. augusta máme úlohu s pánom podpredsedom Ivanom Miklošom, aby sme predložili vláde rozhodnutie o tom, alebo návrh, ako chceme riešiť tento problém. Chcem vám povedať, že v tejto chvíli by sme mohli riešiť tento problém už s podporou Európskej rozvojovej banky, ktorá cez Slovenskú záručnú a rozvojovú banku by bola ochotná financovať okamžite tieto projekty. Budeme však hľadať aj iné riešenia, predovšetkým možnosť používania prostriedkov Fondu národného majetku ako aj prostriedkov zo súkromných bánk. Myslím si, že aj na to je reálna šanca. Tento problém potrebujeme doriešiť do 31. decembra tohto roka. Posledná téma, ku ktorej sa chcem vyjadriť, to sú takzvané administratívne kapacity, kde skutočne máme problémy. Chcem však vám povedať, že k 31. marcu tohto roka na každom ministerstve boli vytvorené odbory alebo sekcie, ktoré sú priamo zodpovedné za realizovanie týchto projektov. Tieto odbory v tejto chvíli nie sú na stopercentných stavoch, zdá sa, že do 31. augusta sa nám to podarí urobiť, a títo ľudia, noví, ktorí prídu do štátnej služby, budú vyškolení aj s pomocou zahraničných expertov do 31. decembra. Chcem dosiahnuť, aby do 31. decembra už všetko bolo v poriadku, aj keď sme sa zaviazali Európskej únii a Európska únia od nás očakáva, aby sme ku dňu nášho vstupu mali doriešený tento problém. Ako viete, to je 1. máj budúceho roka. Záverom, vážené dámy, vážení páni, viem a cítim, že je to veľmi zaujímavá téma a taká téma, ktorá teraz vzbudzuje oprávnene záujem aj našich občanov ako aj médií, ako aj vás. Chcem vám ponúknuť opakovane prezentáciu tejto témy. Pred desiatimi dňami som to urobil na Úrade vlády, som k dispozícii aj ja, všetci úradníci Úradu vlády, alebo aj páni ministri a, samozrejme, o všetkých detailoch sme pripravení vás informovať kedykoľvek. Myslím si, že tu padli návrhy na zlepšenie spolupráce vládnych štruktúr a parlamentu. Sme vám k dispozícii v budúcnosti a, samozrejme, podľa vášho rozhodnutia budeme pokračovať v tejto téme. Chcem však povedať, že nepovažujem za úplne šťastné, že v súvislosti s naším vstupom do Európskej únie hovoríme len a len o peniazoch. Chcem využiť túto príležitosť, aby som deklaroval, že ide o oveľa hlbší a oveľa širší proces, peniaze sú a budú dôležité, ale nie sú jediným atribútom nášho budúceho členstva v Európskej únii. Myslím si, že by sme mali diskutovať aj o tom, o čom bude Slovensko v Európskej únii, ako sa chceme prezentovať, ako si tam chceme nájsť miesto aj ako jednotlivci, aj ako krajina, aj ako iné ekonomické subjekty. Záverom vás chcem poprosiť na jednu vec. Myslím si, že v každej krajine, pristupujúcej, táto téma je veľmi horúcou témou. Totiž bolo veľmi ľahké vlani napísať do jednotlivých kapitol teoretické veci a teoretický obraz eurokompatibilného, moderného Slovenska. No teraz to musíme realizovať a je vám, alebo nám všetkým jasné, že v žiadnej pristupujúcej krajine tento proces nebude bez chýb, nebude bez problémov a myslím si, a ak dovolíte, dovolil by som si vás požiadať o to, že prílišné spolitizovanie tejto témy škodí tomuto procesu. Nemyslím si, že by sme túto tému mali takýmto spôsobom hysterizovať alebo spolitizovať, ako bolo doteraz, myslím si, že v tejto téme, čo je najhlbším a najprioritnejším národným záujmom tejto krajiny, by mala byť lepšia spolupráca opozície a koalície, vládnych štruktúr a parlamentu, môjho úradu možno a integračného výboru. Ponúkam vám takúto spoluprácu pre budúcnosť za predpokladu, že keby náhodou dnes pre mňa nebola vyslovená nedôvera. Dámy a páni, ďakujem vám za pozornosť. (Potlesk.) Z. Martináková, podpredsedníčka NR SR: Faktické poznámky. Uzatváram možnosť hlásiť sa s faktickými poznámkami. Pán poslanec Hopta. I. Hopta, poslanec: Vážený pán podpredseda vlády, chcel by som reagovať na vaše vystúpenie s tým, že vo svojom rezorte máte na starosti nielen európsku integráciu, ale aj ľudské práva a národnostné menšiny. Chcel by som vyjadriť trošku znepokojenie nad tým, že napriek tomu, že petičný výbor za zachovanie Slovenského rozhlasu v prešovskom štúdiu sa na vás obrátil ako na predstaviteľa národnostných menšín, ukrajinských, Ukrajincov a Rusínov, verili, že v tejto záležitosti im pomôžete. Žiaľ, nestalo sa a dnes je už situácia taká, že to štúdio je už odrezané, je prakticky časť presťahovaná do Košíc. To je prvá moja poznámka. Po druhé, chcel by som vás poprosiť, možno aj takto verejne, nabudúce, ak bude váš sekretariát zabezpečovať nejakú činnosť alebo nejaké akcie pre poslanecké kluby v rámci Európskej únie, myslím jedno rokovanie, ktoré malo byť v piatok trinásteho, aby boli takí láskaví, aby do pozvánky napísali, vôbec kde to stretnutie sa uskutoční, respektíve, ak tam uvediete číslo telefónu, kde získame bližšie informácie, aby sa nestávalo, že ak zavoláme, tak nám hovoria, že oni o ničom nevedia, že sa také nejaké podujatie uskutočňuje. Ďakujem za pozornosť. Z. Martináková, podpredsedníčka NR SR: Pán poslanec Gabriel, faktická poznámka.